Thorium bliver kaldt fremtiden for atomkraft. Grundstoffet findes stort set overalt på Jorden – blandt andet i Grønland – og det kan ifølge støtterne levere billig, ren og risikofri energi.

Og så kan det være løsningen på vores problemer med atomaffald.

Det nystartede danske firma Seaborg Technologies har nemlig designet en atomreaktor, der baserer sig på en blanding af thorium og affald fra gammeldags atomkraftværker.

- Vi vil gerne brænde gammelt nukleart affald. Mange af de andre i branchen ryster lidt på hovedet af det. De synes, at det er lige meget. Men den her teknologi kan gøre verden til et bedre sted. Vi kan endda brænde gamle atomvåben i vores reaktor, siger Esben Klinkby, en af de DTU-forskere, der står bag Seaborg Technologies.

Startede med nogle øller

Firmaet startede med, at en gruppe fysikere mødtes og diskuterede energiproduktion over en omgang øl.

- Vi undrede os over, at flydende salt reaktorer med thorium ikke blev udnævnt til den potentielle løsning på vores energiproblemer. Så vi satte os for selv at føre den løsning frem, forklarer Troels Schönfeldt, der er udviklingschef hos Seaborg.

Læs også : Første atomreaktor startet op i Japan efter to års pause

Seaborgs thoriumreaktor er en videreudvikling af en type reaktor, der blev udviklet i USA i 1950’erne, og den fungerer helt anderledes end almindelige uran-drevne reaktorer, som man kender det fra Barsebäck i Sverige, Fukushima i Japan eller Tjernobyl i Ukraine.

Kan ikke nedsmelte

Først og fremmest kan reaktoren ikke nedsmelte som traditionelle reaktorer kan, og så producerer den meget lidt affald. Og det er en god byttehandel, for det danske design er i stand til at bruge stærkt radioaktivt atomaffald fra traditionelle reaktorer. Affaldet kombineres med thorium, som er et af de grundstoffer, der er mest af på Jorden.

- Thorium findes overalt – vi kunne grave det op i Fælledparken, hvis det var nødvendigt – men det ville selvfølgelig være naturligt at starte i Grønland. En enkelt mine i Kvanefjeld i Sydgrønland kan levere thorium nok til at dække verdens energibehov i hundredvis af år, forklarer Troels Schönfeldt.